Abstraktse moekunsti näitus reisib Narva Kolledžisse
Sügisesel Tallinn Fashionweek’il esmakordselt presenteeritud näitus „Reis läbi kuldse nõelasilma“ rändab sedapuhku Tartu Ülikooli Narva Kolledžisse (Raekoja plats 2, Narva), kus tunnustust pälvinud hoones kolme nädala vältel alternatiivset moekunsti näha saab.
„Reis läbi kuldse nõelasilma“ kutsub vaatajat mõttelisele rännakule läbi Kuldnõela ajaloo ning toob meid kaasaega, mil nimetatud auhinna erinevad nominendid ning laureaadid töötavad igapäevaselt pigem praktiliste tellimustöödega ning disainiprojektidega. Iga autor sai ühesuguse lähteülesande: etteantud valgest kangast, mõõtudega 1,5 x 1,2 meetrit, luua vabas tehnikas riidepuule riputatav rõivataies. Pole kliente ega mannekeene, kelle selga need mõõtude poolest mahtuma peaks.
Läbi abstraktsete rõivakonstruktsioonide saavad disainerid võimaluse väljendada oma fantaasiat ning neile ainuomast käekirja tavapäratus võtmes. Taandub tarbeeseme positsioon, mis asendub teistsugust elamust pakkuva eksponaadiga. Presenteeritavad taiesed asetavad nn moekunsti mõneks hetkeks samale pulgale kaasaegsete kunstivooludega.
Näitusel osalevad 16 tuntud ja tunnustatud Eesti disainerit, kes on läbi aastate nimetatud Kuldnõela nominendiks või laureaadiks, muuhulgas ka Jaanus Orgusaar, Arne Niit, Eve Hanson, Riina Põldroos, Karolin Kuusik jpt.
Näitus avatakse 26. veebruaril kell 18 ning jääb avatuks 14. märtsini.
Sissepääs näitusele tasuta.
Jälgi ka Facebooki ürituse lehte!